Broj: 711-I-109-M-8/23-02-23

Zagreb, 13. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Alena Višnjića, direktora trgovačkog društva Međimurska energetska agencija d.o.o.**, za davanjem mišljenja Povjerenstva, na 199. sjednici, održanoj dana 13. siječnja 2023., daje sljedeće

**MIŠLJENJE**

1. **Nema zapreke, u smislu odredbi ZSSI-a, da obveznik Alen Višnjić, direktor trgovačkog društva Međimurska energetska agencija d.o.o., koristi službeni automobil u službene i privatne svrhe ako je ugovorom o radu ugovorena bruto plaća koju čini plaća u bruto iznosu i primitak u naravi po osnovi i u vezi s nesamostalnim radom za poslodavca u bruto iznosu kojeg predstavlja korištenje službenog vozila u privatne svrhe.**
2. **Povjerenstvo upućuje obveznika da u imovinskoj kartici u dijelu „Primanja na mjesečnoj razini od dužnosti za koju se podnosi imovinska kartica“ primanje iskaže navođenjem ukupne ugovorene bruto plaće (uključujući i primitak u naravi u bruto iznosu) te da u napomeni pojasni od kojih se stavki bruto plaća sastoji.**

Obrazloženje

Zahtjev za davanjem mišljenja Povjerenstva podnio je obveznik Alen Višnjić, direktor trgovačkog društva Međimurska energetska agencija d.o.o. U Povjerenstvu zahtjev je zaprimljen 12. siječnja 2023. pod poslovnim brojem 711-U-252-M-8/23-01-2, povodom kojeg se vodi predmet broj M-8/23.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona.

Povjerenstvo je uvidom u registar Trgovačkog suda u Varaždinu utvrdilo da je Alen Višnjić direktor trgovačkog društva Međimurska energetska agencija d.o.o. kojemu su jedini osnivač Međimurska županija slijedom čega je imenovani dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenje moli za mišljenje vezano uz primitak plaće u naravi u svrhu pravodobnog ispunjavanja godišnje obveze podnošenja imovinske kartice. Obveznik u zahtjevu navodi da je direktor društva u vlasništvu jedinice područne (regionalne) samouprave te da ima ugovorenu bruto plaću koja predstavlja iznos podijeljen na a) radnikovu plaću u bruto iznosu te b) bilo koji primitak u naravi po osnovi i vezi s nesamostalnim radom za poslodavca u bruto iznosu. Obveznik dalje navodi da dio plaće u naravi predstavlja korištenje službenog vozila u privatne svrhe, a uvjeti i način korištenja službenog vozila u privatne svrhe, kao i vrijednost tog primitka uređeni su u posebnoj Odluci kojom je određeno da je vrijednost primitka jednaka 10% nabavne vrijednosti automobila. Naposljetku obveznik postavlja upit na koji način je potrebno prikazati predmetni primitak u imovinskoj kartici i ima li pravo kao direktor trgovačkog društva u vlasništvu jedinice područne (regionalne) samouprave na takav primitak u naravi odnosno korištenje službenog vozila u službene i privatne svrhe.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 5. stavkom 1. točkom 1. ZSSI-a propisano je da je primanje obveznika novčani primitak po bilo kojoj osnovi, osim naknade putnih i drugih troškova za obnašanje javne dužnosti, a točkom 2 iste odredbe ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Prema članku 6. stavku 8. Pravilnika o imovinskoj kartici obveznika Zakona o sprječavanju sukoba interesa („Narodne novine“, broj 8/22., u daljnjem tekstu: Pravilnik) podaci o prihodima u imovinskom kartici obuhvaćaju: podatke o mjesečnim bruto i neto primanjima obveznika od dužnosti za koju se podnosi imovinska kartica, podatke o mjesečnim bruto i neto primanjima obveznika od druge dužnosti za koju postoji obveza podnošenja imovinske kartice, podatke o mjesečnoj neto plaći obveznika ostvarenoj kod drugog poslodavca, podatke o ostalim prihodima obveznika, podatke o mjesečnoj bruto i neto plaći te drugim primicima bračnog druga / izvanbračnog druga / životnog partnera, podatke o subvencijama, donacijama, poticajima i stipendijama u korist obveznika, bračnog druga / izvanbračnog druga / životnog partnera i maloljetne djece obveznika.

Prema stavku 9. istog članka Pravilnika podaci iz stavka 8. toga članka podrazumijevaju: dohotke od nesamostalnog rada, dohotke od samostalne djelatnosti, dohotke od imovine i imovinskih prava, dohotke od kapitala, drugi dohodak te primitke koji se ne smatraju dohotkom i primitke na koje se ne plaća porez na dohodak, sve sukladno posebnim propisima kojima je uređeno oporezivanje dohotka, osim primitaka koji predstavljaju naknadu putnih i drugih troškova rada obveznika, partnera ili maloljetne djece obveznika.

Nastavno na navedeno, Povjerenstvo upućuje obveznika Alena Višnjića, direktora trgovačkog društva Međimurska energetska agencija d.o.o. da, ako je njegovim ugovorom o radu ugovorena bruto plaća na način da je podijeljena na plaću u bruto iznosu i primitak u naravi po osnovi i u vezi s nesamostalnim radom za poslodavca u bruto iznosu kojeg predstavlja korištenje službenog vozila u privatne svrhe, u imovinskoj kartici u dijelu „Primanja na mjesečnoj razini od dužnosti za koju se podnosi imovinska kartica“ primanje iskaže navođenjem ukupne ugovorene bruto plaće (uključujući i primitak u naravi u bruto iznosu) te da u napomeni pojasni od kojih se stavki bruto plaća sastoji.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Alen Višnjić, elektroničkom dostavom
2. Objava na internetskoj stranici Povjerenstva
3. Pismohrana